b'\n_START_ARTICLE_\nJo\xc5\xbeef Poga\xc4\x8dnik (zdravnik)\n_START_SECTION_\n\xc5\xbdivljenje in delo\n_START_PARAGRAPH_\nPoga\xc4\x8dnik je obiskoval gimnazijo v Gradcu, Novem mestu in Ljubljani, kjer je 1896 maturiral. medicino je \xc5\xa1tudiral na Dunaju in tam 30. marca 1905 promoviral. Po enoletni slu\xc5\xbebi v ljubljanski splo\xc5\xa1ni bolni\xc5\xa1nici je \xc5\xa1el v Gradec, kjer se je 4 leta specializiral in postal prvi asistent na tamkaj\xc5\xa1nji kliniki za bolezni u\xc5\xa1es in grla. V naslednjih letih je obiskal tovrstne klinike na Dunaju, Berlinu, Parizu in drugod, ter s 1. nov. 1910 ponovno nastopil slu\xc5\xbebo v Ljubljani ter bil 1912 name\xc5\xa1\xc4\x8den na kirur\xc5\xa1kem oddelku de\xc5\xbeelne bolni\xc5\xa1nice kot specialist-laringolog, leta 1920 je postal primarij. Po njegovem prizadevanju se je 1927 ustanovil v ljubljanski bolni\xc5\xa1nici oddelek za bolezni v u\xc5\xa1es, nosu in grla. Na njem je uvedel moderne operativne metode in na svoje stro\xc5\xa1ke zdravljenje z radijem. Novoustanovljenemu zavodu za novotvorbe v Ljubljani je 1937 omogo\xc4\x8dil iz svoje zaloge izdatnej\xc5\xa1e zdravljenje z radijem._NEWLINE_Poga\xc4\x8dnik je o svojih spoznanjih tudi pisal strokovne in poljudne \xc4\x8dlanke. Izmed njegovih \xc4\x8dlankov v strokovnih medicinskih listih velja omeniti: Diphtherie und Tracheotomia inferior (Wien. Medizin. Wochenschrift, 1924); \xc3\x9cber blutlose Tracheotomien (istotam 1924); Ein durch Operation geheilter Kleinhirnabzess (Medizin. Klinik, Wien 1927) in Ober operative Ausheilung von Hirnabszessen (Deutsche Medizin. Wochenschrift, Leipzig 1934). V doma\xc4\x8dih dnevnikih je priob\xc4\x8deval poljudne znanstvene \xc4\x8dlanke, med drugim: K vpra\xc5\xa1anju radija za zdravljenje raka (1931); O operacijah mandeljnov (1992); \xc5\xa0e o operacijah mandeljnov (1932), Radij in rak (1935); Rak in njegovo zdravljenje (1935) in druge._NEWLINE_Poga\xc4\x8dnik si je pridobil tudi nemalo zaslug za razvoj planinstva in turizma s tem, da je dal leta 1932 na lastne stro\xc5\xa1ke napraviti na \xc5\xa0marno goro novo plezalno stezo v dveh smereh (la\xc5\xbejo in te\xc5\xbejo) in varnostne skobe ob izviru Savice.'